erhwenkuo/poetry-chinese-zhtw huggingface dataset:
賀新郎
作者：辛棄疾（宋）

甚矣吾衰矣。悵平生、交遊零落，只今餘幾。白髮空垂三千丈，一笑人間萬事。問何物、能令公喜。我見青山多嫵媚，料青山、見我應如是。情與貌，略相似。一尊搔首東窗裡。想淵明、停雲詩就，此時風味。江左沈酣求名者，豈識濁醪妙理。回首叫、雲飛風起。不恨古人吾不見，恨古人、不見吾狂耳。知我者，二三子。
沁園春
作者：辛棄疾（宋）

我見君來，頓覺吾廬，溪山美哉。悵平生肝膽，都成楚越，只今膠膝，誰是陳雷。搔首踟躕，愛而不見，要得詩來渴望梅。還知否，快清風入手，日看千回。直須抖擻塵埃。人怪我柴門今始開。向松間乍可，從他喝道，庭中且莫，踏破蒼苔。豈有文章，謾勞車馬，待喚青芻白飯來。君非我，任功名意氣，莫恁徘徊。
沁園春
作者：辛棄疾（宋）

杯汝來前，老子今朝，點檢形骸。甚長年抱渴，咽如焦釜，於今喜睡，氣似奔雷。汝說劉伶，古今達者，醉後何妨死便埋。渾如此，嘆汝於知已，真少恩哉。更憑歌舞為媒。算合作平居鳩毒猜。況怨無大小，生於所愛，物無美惡，過則為災。與汝成言，勿留亟退，吾力猶能肆汝杯。杯再拜，道麾之即去，招則須來。
沁園春
作者：辛棄疾（宋）

杯汝知乎，酒泉罷侯，鴟夷乞骸。更高陽入謁，都稱齏臼，杜康初筮，正得雲雷。細數從前，不堪餘恨，歲月都將曲糵埋。君詩好，似提壺卻勸，沽酒何哉。君言病豈無媒。似壁上雕弓蛇暗猜。記醉眠陶令，終全至樂，獨醒屈子，未免沈災。欲聽公言，慚非勇者，司馬家兒解覆杯。還堪笑，借今宵一醉，為故人來。
哨遍
作者：辛棄疾（宋）

蝸角鬥爭，左觸右蠻，一戰連千里。君試思、方寸此心微。總虛空、幷包無際。喻此理。何言泰山毫末，從來天地一稊米。嗟大小相形，鳩鵬自樂，之二蟲又何知。記蹠行仁義孔丘非。更殤樂長年老彭悲。火鼠論寒，冰蠶語熱，定誰同異。噫。貴賤隨時。連城才換一羊皮。誰與齊萬物，莊周吾夢見之。正商略遺篇，翩然顧笑，空堂夢覺題秋水。有客問洪河，百川灌雨，涇流不辨涯涘。於是焉河伯欣然喜。以天下之美盡在己。渺滄溟望洋東視。逡巡向若驚歎，謂我非逢子。大方達觀之家，未免長見，猶然笑耳。北堂之水幾何其。但清溪一曲而已。
哨遍
作者：辛棄疾（宋）

一壑自專，五柳笑人，晚乃歸田裡。問誰知、幾者動之微。望飛鴻、冥冥天際。論妙理。濁醪正堪長醉。從今自釀躬耕米。嗟美惡難齊，盈虛如代，天耶何必人知。試回頭五十九年非。似夢裡歡娛覺來悲。夔乃憐蚿，谷亦亡羊，算來何異。嘻。物諱窮時。豐狐文豹罪因皮。富貴非吾願，皇皇乎欲何之。正萬籟都沈，月明中夜，心彌萬里清如水。卻自覺神遊，歸來坐對，依稀淮岸江涘。看一時魚鳥忘情喜。會我已忘機更忘己。又何曾物我相視。非會濠梁遺意，要是吾非子。但教河伯、休慚海若，大小均為水耳。世間喜慍更何其。笑先生三仕三已。
念奴嬌
作者：辛棄疾（宋）

未須草草，賦梅花，多少騷人詞客。總被西湖林處士，不肯分留風月。疏影橫斜，暗香浮動，□□春訊息。尚餘花品，未忝今古人物。看取香月堂前，歲寒相對，楚兩龔之潔。自與詩家成一種，不繫南昌仙籍。怕是當年，香山老子，姓白來江國。謫仙人，字太白，還又名白。
念奴嬌
作者：辛棄疾（宋）

為沽美酒，過溪來、誰道幽人難致。更覺元龍樓百尺，湖海平生豪氣。自嘆年來，看花索句，老不如人意。東風歸路，一川松竹如醉。怎得身似莊周，夢中蝴蝶，花底人間世。記取江頭三月暮，風雨不為春計。萬斛愁來，金貂頭上，不抵銀瓶貴。無多笑我，此篇聊當《賓戲》。
感皇恩
作者：辛棄疾（宋）

富貴不須論，公應自有。且把新詞祝公壽。當年仙桂，父子同攀希有。人言金殿上，他年又。冠冕在前，周公拜手。同日催班魯公後。此時人羨，綠鬢朱顏依舊。親朋來賀喜，休辭酒。
感皇恩
作者：辛棄疾（宋）

案上數編書，非莊即老。會說忘言始知道。萬言千句，自不能忘堪笑。朝來梅雨霽，青青好。一壑一丘，輕衫短帽。白髮多時故人少。子云何在，應有玄經□草。江河流日夜，何時了。
感皇恩
作者：辛棄疾（宋）

七十古來稀，未為稀有。須是榮華更長久。滿床靴笏，羅列兒孫新婦。精神渾是個，西王母。遙想畫堂，兩行紅袖。妙舞清歌擁前後。大男小女，逐個出來為壽。一個一百歲，一杯酒。
南鄉子
作者：辛棄疾（宋）

無處著春光。天上飛來詔十行。父老歡呼童稚舞，前江。千載周家孝義鄉。草木盡芬芳。更覺溪頭水也香。我道烏頭門側畔，諸郎。準備他年晝錦堂。
小重山
作者：辛棄疾（宋）

綠漲連雲翠拂空。十分風月處，著衰翁。垂楊影斷岸西東。君恩重，教且種芙蓉。十里水晶宮。有時騎馬去，笑兒童。殷勤卻謝打頭風。船兒住，且醉浪花中。
婆羅門引
作者：辛棄疾（宋）

落花時節，杜鵑聲裡送君歸。未消文字湘累。只怕蛟龍雲雨，後會渺難期。更何人念我，老大傷悲。已而已而。算此意、只君知。記取岐亭買酒，雲洞題詩。爭如不見，才相見、便有別離時。千里月、兩地相思。
婆羅門引
作者：辛棄疾（宋）

綠陰啼鳥，陽關未徹早催歸。歌珠悽斷累累。回首海山何處，千里共襟期。嘆高山流水，絃斷堪悲。中心悵而。似風雨、落花知。更擬停雲君去，細□陶詩。見君何日，待瓊林、宴罷醉歸時。人爭看、寶馬來思。
婆羅門引
作者：辛棄疾（宋）

落星萬點，一天寶焰下層霄。人間疊作仙鰲。最愛金連側畔，紅粉嫋花梢。更鳴鼉擊鼓，噴玉吹簫。曲江畫橋。記花月、可憐宵。想見閒愁未了，宿酒才消。東風搖盪，似楊柳、十五女兒腰。人共柳、那個無聊。
行香子
作者：辛棄疾（宋）

好雨當春。要趁歸耕。況而今、已是清明。小窗坐地，側聽簷聲。恨夜來風，夜來月，夜來雲。花絮飄零。鶯燕丁寧。怕妨儂、湖上閒行。天心肯後，費甚心情。放霎時陰，霎時雨，霎時晴。
行香子
作者：辛棄疾（宋）

白露園蔬。碧水溪魚。笑先生、網釣還鋤。小窗高臥，風展殘書。看北移山，盤谷序，輞川圖。白飯青芻。赤腳長鬚。客來時、酒盡重沽。聽風聽雨，吾愛吾廬。笑本無心，剛自瘦，此君疏。
行香子
作者：辛棄疾（宋）

雲岫如簪。野漲挼藍。向春闌、綠醒紅酣。青裙縞袂，兩兩三三。把麴生禪，玉版句，一時參。拄杖彎環。過眼嵌巖。岸輕烏、白髮鬖鬖。他年來種，萬桂千杉。聽小綿蠻，新格磔，舊呢喃。
粉蝶兒
作者：辛棄疾（宋）

昨日春如，十三女兒學繡。一枝枝、不教花瘦。甚無情，便下得，雨僝風僽。向園林、鋪作地衣紅縐。而今春似，輕薄蕩子難久。記前時、送春歸後。把春波，都釀作，一江春酎。約清愁、楊柳岸邊相候。
錦帳春
作者：辛棄疾（宋）

春色難留，酒杯常淺。把舊恨、新愁相間。五更風，千里夢，看飛紅幾片。這般庭院。幾許風流，幾般嬌懶。問相見、何如不見。燕飛忙，鶯語亂。恨重簾不卷。翠屏平遠。
夜遊宮
作者：辛棄疾（宋）

幾個相知可喜。才廝見、說山說水。顛倒爛熟只這是。怎奈向，一回說，一回美。有個尖新底。說底話、非名即利。說得口乾罪過你。且不罪，俺略起，去洗耳。
浪淘沙
作者：辛棄疾（宋）

身世酒杯中。萬事皆空。古來三五個英雄。雨打風吹何處是，漢殿秦宮。夢入少年叢。歌舞匆匆。老僧夜半誤鳴鐘。驚起西窗眠不得，卷地西風。
河傳
作者：辛棄疾（宋）

春水。千里。孤舟浪起。夢攜西子。覺來村巷夕陽斜。幾家。短牆紅杏花。晚雲做造些兒雨。折花去。岸上誰家女。太狂顛。那岸邊。柳綿。被風吹上天。
西江月
作者：辛棄疾（宋）

人道偏宜歌舞，天教只入丹青。喧天畫鼓要他聽。把著花枝不應。何處嬌魂瘦影，向來軟語柔情。有時醉裡喚卿卿。卻被傍人笑問。
西江月
作者：辛棄疾（宋）

萬事雲煙忽過，一身蒲柳先衰。而今何事最相宜。宜醉宜遊宜睡。早趁催科了納，更量出入收支。乃翁依舊管些兒。管竹管山管水。
醜奴兒・採桑子
作者：辛棄疾（宋）

少年不識愁滋味，愛上層樓。愛上層樓。為賦新詞強說愁。而今識盡愁滋味，欲說還休。欲說還休。卻道天涼好個秋。
破陣子
作者：辛棄疾（宋）

少日春風滿眼，而今秋葉辭柯。便好消磨心下事，莫憶尋常醉後歌。可憐白髮多。明日扶頭顛倒，倩誰伴舞婆娑。我定思君拼瘦損，君不思兮可奈何。天寒將息呵。
破陣子
作者：辛棄疾（宋）

宿麥畦中雉鷕，柔桑陌上蠶生。騎火須防花月暗，玉唾長攜彩筆行。隔牆人笑聲。莫說弓刀事業，依然詩酒功名。千載圖中今古事，萬石溪頭長短亭。小塘風浪平。
定風波
作者：辛棄疾（宋）

少日猶堪話別離。老來怕作送行詩。極目南雲無過雁。君看。梅花也解寄相思。無限江山行未了。父老。不須和淚看旌旗。後會丁寧何日□。須記。春風十日放燈時。
定風波
作者：辛棄疾（宋）

莫望中州嘆黍離。元和聖德要君詩。老去不堪誰似我。歸臥。青山活計費尋思。誰築詩牆高十丈。直上。看君斬將更搴旗。歌舞正濃還有語。記取。鬚髯不似少年時。
踏莎行
作者：辛棄疾（宋）

進退存亡，行藏用舍。小人請學樊須稼。衡門之下可棲遲，日之夕矣□□下。去衛靈公，遭桓司馬。東西南北之人也。長沮粲溺耦而耕，丘何為是棲棲者。
漢宮春
作者：辛棄疾（宋）

春已歸來，看美人頭上，嫋嫋春幡。無端風雨，未肯收盡餘寒。年時燕子，料今宵、夢到西園。渾未辦、黃柑薦酒，更傳青韭堆盤。卻笑東風從此，便薰梅染柳，更沒些閒。閒時又來鏡裡，轉變朱顏。清愁不斷，問何人、會解連環。生怕見、花開花落，朝來塞雁先還。
歸朝歡
作者：辛棄疾（宋）

山下千林花太俗。山上一枝看不足。春風正在此花邊，菖蒲自蘸清溪綠。與花同草木。問誰風雨飄零速。莫怨歌，夜深巖下，驚動白雲宿。病怯殘年頻自卜。老愛遺編難細讀。苦無妙手畫於菟，人間雕刻真成鵠。夢中人似玉。覺來更憶腰如束。許多愁，問君有酒，何不日絲竹。
玉蝴蝶
作者：辛棄疾（宋）

古道行人來去，香紅滿樹，風雨殘花。望斷青山，高處都被雲遮。客重來、風流觴詠，春已去、光景桑麻。苦無多。一條垂柳，兩個啼鴉。人家。疏疏翠竹，陰陰綠樹，淺淺寒沙。醉兀籃輿，夜來豪飲太狂些。到如今、都齊醒卻，只依舊、無奈愁何。試聽呵。寒食近也，且住為佳。
雨中花慢
作者：辛棄疾（宋）

舊雨常來，今□不來，佳人偃蹇誰留。幸山中芋慄，今歲全收。貧賤交情落落，古今吾道悠悠。怪新來卻見，文反離騷，詩□秦州。功名只道，無之不樂，那知有更堪憂。怎奈向、兒曹抵死，喚不回頭。石臥山前認虎，蟻喧床下聞牛。為誰西望，憑欄一餉，卻下層樓。
臨江仙
作者：辛棄疾（宋）

一自酒情詩興懶，舞裙歌扇闌珊。好天良夜月團團。杜陵真好事，留得一錢看。歲晚人欺程不識，怎教阿堵留連。楊花榆莢雪漫天。從今花影下，只看綠苔圓。
臨江仙
作者：辛棄疾（宋）

鼓子花開春爛漫，荒園無限思量。今朝拄杖過西鄉。急呼桃葉渡，為看牡丹忙。不管昨宵風雨橫，依然紅紫成行。白頭陪奉少年場。一枝簪不住，推道帽簷長。
玉樓春
作者：辛棄疾（宋）

三三兩兩誰家女。聽取鳴禽枝上語。提壺沽酒已多時，婆餅焦時須早去。醉中忘卻來時路。借問行人家住處。只尋古廟那邊行，更過溪南烏桕樹。
南歌子
作者：辛棄疾（宋）

散發披襟處，浮瓜沈李杯。涓涓流水細侵階。鑿個池兒，喚個月兒來。畫棟頻搖動，紅葵盡倒開。鬥勻紅粉照香腮。有個人人，把做鏡兒猜。
品令
作者：辛棄疾（宋）

更休說。便是個、住世觀音菩薩。甚今年、容貌八十歲，見底道、才十八。莫獻壽星香燭。莫祝靈龜椿鶴。只消得、把筆輕輕去，十字上、添一撇。
武陵春
作者：辛棄疾（宋）

桃李風前多嫵媚，楊柳更溫柔。喚取笙歌爛熳遊。且莫管閒愁。好趁春晴連夜賞，雨便一春休。草草杯盤不要收。才曉更扶頭。
鷓鴣天
作者：辛棄疾（宋）

聚散匆匆不偶然。二年遍歷楚山川。但將痛飲酬風月，莫放離歌入管絃。縈綠帶，點青錢。東湖春水碧連天。明朝放我東歸去，後夜相思月滿船。
鷓鴣天
作者：辛棄疾（宋）

翰墨諸君久擅場。胸中書傳許多香。苦無絲竹銜杯樂，卻看龍蛇落筆忙。閒意思，老風光。酒徒今有幾高陽。黃花不怯秋風冷，只怕詩人兩鬢霜。
鷓鴣天
作者：辛棄疾（宋）

萬事紛紛一笑中。淵明把菊對秋風。細看爽氣今猶在，惟有南山一似翁。情味好，語言工。三賢高會古來同。誰知止酒停雲老，獨立斜陽數過鴻。
鷓鴣天
作者：辛棄疾（宋）

點盡蒼苔色慾空。竹籬茅舍要詩翁。花餘歌舞歡娛外，詩在經營慘澹中。聽軟語，笑衰容。一枝斜墜翠鬟松。淺顰輕笑誰堪醉，看取蕭然林下風。
鷓鴣天
作者：辛棄疾（宋）

病繞梅花酒不空。齒牙牢在莫欺翁。恨無飛雪青松畔，卻放疏花翠葉中。冰作骨，玉為容。當年宮額鬢雲松。直須爛醉燒銀燭，橫笛難堪一再風。
鷓鴣天
作者：辛棄疾（宋）

句裡春風正剪裁。溪山一片畫圖開。輕鷗自趁虛船去，荒犬還迎野婦回。松菊竹，翠成堆。要擎殘雪鬥疏梅。亂鴉畢竟無才思，時把瓊瑤蹴下來。
鷓鴣天
作者：辛棄疾（宋）

石壁虛雲積漸高。溪聲繞屋幾周遭。自從一雨花零亂，卻愛微風草動搖。呼玉友，薦溪毛。殷勤野老苦相邀。杖藜忽避行人去，認是翁來卻過橋。
鷓鴣天
作者：辛棄疾（宋）

自古高人最可嗟。只因疏懶取名多。居山一似庚桑楚，種樹真成郭橐駝。雲子飯，水晶瓜。林間攜客更烹茶。君歸休矣吾忙甚，要看蜂兒趁晚衙。
鷓鴣天
作者：辛棄疾（宋）

掩鼻人間臭腐場。古來惟有酒偏香。自從歸住雲煙畔，直到而今歌舞忙。呼老伴，共秋光。黃花何事避重陽。要知爛熳開時節，直待西風一夜霜。
鷓鴣天
作者：辛棄疾（宋）

誰共春光管日華。朱朱紛紛野蒿花。閒愁投老無多子，酒病而今較減些。山遠近，路橫斜。正無聊處管絃譁。去年醉處猶能記，細數溪邊第幾家。
鷓鴣天
作者：辛棄疾（宋）

占斷雕欄只一株。春風費盡幾工夫。天香夜染衣猶溼，國色朝酣酒未蘇。嬌欲語，巧相扶。不妨老幹自扶疏。恰如翠幕高堂上，來看紅衫《百子圖》。
鷓鴣天
作者：辛棄疾（宋）

翠蓋牙籤幾百株。楊家姊妹夜遊初。五花結隊香如霧，一朵傾城醉未蘇。閒小立，困相扶。夜來風雨有情無。愁紅慘綠今宵看，卻似吳宮教陣圖。
鷓鴣天
作者：辛棄疾（宋）

濃紫深紅一畫圖。中間更著玉盤盂。先裁翡翠裝成蓋，更點胭脂染透酥。香瀲灩，錦模糊。主人長得醉功夫。莫攜弄玉欄邊去，羞得花枝一朵無。
鷓鴣天
作者：辛棄疾（宋）

老病那堪歲月侵。霎時光景值千金。一生不負溪山債，百藥難治書史淫。隨巧拙，任浮沈。人無同處面如心。不妨舊事從頭記，要寫行藏入《笑林》。
鷓鴣天
作者：辛棄疾（宋）

雞鴨成群晚不收。桑麻長過屋山頭。有何不可吾方羨，要底都無飽便休。新柳樹，舊沙洲。去年溪打那邊流。自言此地生兒女，不嫁金家即聘周。
鷓鴣天
作者：辛棄疾（宋）

不向長安路上行。卻教山寺厭逢迎。味無味處求吾樂，材不材間過此生。寧作我，豈其卿。人間走遍卻歸耕。一鬆一竹真朋友，山鳥山花好弟兄。
鷓鴣天
作者：辛棄疾（宋）

是處移花是處開。古今興廢幾池臺。揹人翠羽偷魚去，抱蕊黃鬚趁蝶來。掀老甕，撥新醅。客來且盡兩三杯。日高盤饌供何晚，市遠魚鮭買未回。
浣溪沙
作者：辛棄疾（宋）

寸步人間百尺樓。孤城春水一沙鷗。天風吹樹幾時休。突兀趁人山石狠，朦朧避路野花羞。人家平水廟東頭。
浣溪沙
作者：辛棄疾（宋）

細聽春山杜宇啼。一聲聲是送行詩。朝來白鳥揹人飛。對鄭子真岩石臥，趁陶元亮菊花期。而今堪誦北山移。
浣溪沙
作者：辛棄疾（宋）

草木於人也作疏。秋來咫尺共榮枯。空山晚翠孰華餘。孤竹君窮猶抱節，赤松子嫩已生須。主人相愛肯留無。
浣溪沙
作者：辛棄疾（宋）

豔杏夭桃兩行排。莫攜歌舞去相催。次第未堪供醉眼，去年栽。春意才從梅里過，人情都向柳邊來。咫尺東家還又有，海棠開。
浣溪沙
作者：辛棄疾（宋）

酒面低迷翠被重。黃昏院落月朦朧。墮髻啼妝孫壽醉，泥秦宮。試問花留春幾日，略無人管雨和風。瞥向綠珠樓下見，墜殘紅。
浣溪沙
作者：辛棄疾（宋）

強欲加餐竟未佳。只宜長伴病僧齋。心似風吹香篆過，也無灰。山上朝來雲出岫，隨風一去未曾回。次第前村行雨了，合歸來。
浣溪沙
作者：辛棄疾（宋）

新葺茅簷次第成。青山恰對小窗橫。去年曾共燕經營。病怯杯盤甘止酒，老依香火苦翻經。夜來依舊管絃聲。
浣溪沙
作者：辛棄疾（宋）

花向今朝粉面勻。柳因何事翠眉顰。東風吹雨細於塵。自笑好山如好色，只今懷樹更懷人。閒愁閒恨一番新。
浣溪沙
作者：辛棄疾（宋）

臺倚崩崖玉滅瘢。青山卻作捧心顰。遠林煙火幾家村。引入滄浪魚得計，展成寥闊鶴能言。幾時高處見層軒。
浣溪沙
作者：辛棄疾（宋）

總把平生入醉鄉。大都三萬六千場。今古悠悠多少事，莫思量。微有寒些春雨好，更無尋處野花香。年去年來還又笑，燕飛忙。
浣溪沙
作者：辛棄疾（宋）

北隴田高踏水頻。西溪禾早已嘗新。隔牆沽酒□纖鱗。忽有微涼何處雨，更無留影霎時雲。賣瓜聲過竹邊村。
新荷葉
作者：辛棄疾（宋）

曲水流觴，賞心樂事良辰。蘭蕙光風，轉頭天氣還新。明眸皓齒，看江頭、有女如雲。折花歸去，綺羅陌上芳塵。能幾多春。試聽啼鳥殷勤。覽物興懷，向來哀樂紛紛。且題醉墨，似蘭亭、列序時人。後之覽者，又將有感斯文。
生查子
作者：辛棄疾（宋）

漫天春雪來，才抵梅花半。最愛雪邊人，楚些裁成亂。雪兒偏解歌，只要金盃滿。誰道雪天寒，翠袖闌干暖。
生查子
作者：辛棄疾（宋）

去年燕子來，簾幕深深處。香徑得泥歸，都把琴書汙。今年燕子來，誰聽呢喃語。不見捲簾人，一陣黃昏雨。
昭君怨
作者：辛棄疾（宋）

人面不如花面。花到開時重見。獨倚小闌干。許多山。落葉西風時候。人共青山都瘦。說道夢陽臺。幾曾來。
烏夜啼
作者：辛棄疾（宋）

晚花露葉風條。燕飛高。行過長廊西畔、小紅橋。歌再起，人再舞，酒才消。更把一杯重勸、摘櫻桃。
朝中措
作者：辛棄疾（宋）

年年團扇怨秋風。愁絕寶杯空。山下臥龍丰度，臺前戲馬英雄。而今休矣，花殘人似，人老花同。莫怪東籬韻減，只今丹桂香濃。
朝中措
作者：辛棄疾（宋）

夜深殘月過山房。睡覺北窗涼。起繞中庭獨步，一天星斗文章。朝來客話，山林鍾鼎，那處難忘。君向沙頭細問，白鷗知我行藏。
河瀆神
作者：辛棄疾（宋）

芳草綠萋萋。斷腸絕浦相思。山頭人望翠雲旗。蕙香佳酒君歸。惆悵畫簷雙燕舞。東風吹散靈雨。香火冷殘簫鼓。斜陽門外今古。
太常引
作者：辛棄疾（宋）

一輪秋影轉金波。飛鏡又重磨。把酒問姮娥。被白髮、欺人奈何。乘風好去，長空萬里，直下看山河。斫去桂婆娑。人道是、清光更多。
清平樂
作者：辛棄疾（宋）

少年痛飲。憶向吳江醒。明月團圓高樹影。十里薔薇水冷。大都一點宮黃。人間直恁芳芬。怕是九天風露，染教世界都香。
清平樂
作者：辛棄疾（宋）

東園向曉。陣陣西風好。喚起仙人金小小。翠羽玲瓏裝了。一枝沈畔開時。羅幃翠幕低垂。恁地十分遮護，打窗早有蜂兒。
清平樂
作者：辛棄疾（宋）

春宵睡重。夢裡還相送。枕畔起尋雙玉鳳。半日才知是夢。一從賣翠人還。又無音信經年。卻把淚來做水，流也流到伊邊。
菩薩蠻
作者：辛棄疾（宋）

旌旗依舊長亭路。尊前試點鶯花數。何處捧心顰。人間別樣春。功名君自許。少日聞雞舞。詩句到梅花。春風十萬家。
菩薩蠻
作者：辛棄疾（宋）

畫樓影蘸清溪水。歌聲響徹行雲裡。簾幕燕雙雙。綠楊低映窗。曲中特地誤。要試周郎顧。醉裡客魂消。春風大小喬。
菩薩蠻
作者：辛棄疾（宋）

萬金不換囊中術。上醫元自能醫國。軟語到更闌。綈袍範叔寒。江頭楊柳路。馬踏春風去。快趁兩三杯。河豚欲上來。
菩薩蠻
作者：辛棄疾（宋）

看燈元是菩提葉。依然會說菩提法。法似一燈明。須叟千萬燈。燈邊花更滿。誰把空花散。說與病維摩。而今天女歌。
菩薩蠻
作者：辛棄疾（宋）

遊人佔卻巖中屋。白雲只向簷頭宿。誰解探玲瓏。青山十里空。松篁通一徑。噤嘇山花冷。今古幾千年。西鄉小有天。
菩薩蠻
作者：辛棄疾（宋）

葛巾自向滄浪濯。朝來漉酒那堪著。高樹莫鳴蟬。晚涼秋水眠。竹床能幾尺。上有華胥國。山上咽飛泉。夢中琴斷絃。
柳梢青
作者：辛棄疾（宋）

莫煉丹難。黃河可塞，金可成難。休辟穀難。吸風飲露，長忍飢難。勸君莫遠遊難。何處有、西王母難。休採藥難。人沈下土，我上天難。
賀新郎
作者：辛棄疾（宋）

濮上看垂釣。更風流、羊裘澤畔，精神孤矯。楚漢黃金公卿印，比著漁竿誰小。但過眼、才堪一笑。惠子焉知濠梁樂，望桐江、千丈高臺好。煙雨外，幾魚鳥。古來如許高人少。細平章、兩翁似與，巢由同調。已被堯知方洗耳，畢竟塵汙人了。要名字、人間如掃。我愛蜀莊沈冥者，解門前、不使徵書到。君為我，畫三老。
賀新郎
作者：辛棄疾（宋）

下馬東山路。恍臨風、周情孔思，悠然千古。寂寞東家丘何在，縹緲危亭小魯。試重上、巖巖高處。更憶公歸西悲日，正濛濛、陌上多零雨。嗟費卻，幾章句。謝安雅志還成趣。記風流、中年懷抱，長攜歌舞。政爾良難君臣事，晚聽秦箏聲苦。快滿眼、松篁千畝。把似渠垂功名淚，算何如、且作溪山主。雙白鳥，又飛去。
賀新郎
作者：辛棄疾（宋）

逸氣軒眉宇。似王良、輕車熟路，驊騮欲舞。我覺君非池中物，咫尺蛟龍雲雨。時與命、猶須天付。蘭佩芳菲無人問，嘆靈均、欲向重華訴。空壹鬱，共誰語。兒曹不料揚雄賦。怪當年、甘泉誤說，青蔥玉樹。風引船回滄溟闊，目斷三山伊阻。但笑指、吾廬何許。門外蒼官千百輩，盡堂堂、八尺鬚髯古。誰載酒，帶湖去。
賀新郎
作者：辛棄疾（宋）

路入門前柳。到君家、悠然細說，淵明重九。歲晚悽其無諸葛，惟有黃花入手。更西風、東籬依舊。斗頓南山高如許，是先生、拄杖歸來後。山不記，何年有。是中不減康廬秀。倩西風、為君喚起，翁能來否。鳥倦飛還平林去，雲肯無心出岫。剩準備、新詩幾首。欲辨忘言當年意，慨遙遙、我去羲農久。天下事，可無酒。
賀新郎
作者：辛棄疾（宋）

曾與東山約。為鯈魚、從容分得，清泉一勺。堪笑高人讀書處，多少松窗竹閣。甚長被、遊人佔卻。萬卷何言達時用，士方窮、早與人同樂。新種得，幾花葯。山頭怪石蹲秋鶚。俯人間、塵埃野馬，孤撐高攫。拄杖危亭扶未到，已覺雲生兩腳。更換卻、朝來毛髮。此地千年曾物化，莫呼猿、且自多招鶴。吾亦有，一丘壑。
賀新郎
作者：辛棄疾（宋）

拄杖重來約。對東風、洞庭張樂，滿空簫勺。巨海拔犀頭角出，來向此山高閣。尚兩兩、三三前卻。老我傷懷登臨際，問何方、可以平哀樂。唯酒是，萬金藥。勸君且作橫空鶚。便休論、人間腥腐，紛紛烏攫。九萬里風斯在下，翻覆雲頭雨腳。更直上、崑崙濯發。好臥長虹陂十里，是誰言、聽取雙黃鶴。推翠影，浸雲壑。
賀新郎
作者：辛棄疾（宋）

聽我三章約。有談功、談名者舞，談經深酌。作賦相如親滌器，識字子云投閣。算枉把、精神費卻。此會不如公榮者，莫呼來、政爾妨人樂。醫俗士，苦無藥。當年眾鳥看孤鶚。意飄然、橫空直把，曹吞劉攫。老我山中誰來伴，須信窮愁有腳。似剪盡、還生僧發。自斷此生天休問，倩何人、說與乘軒鶴。吾有志，在溝壑。
賀新郎
作者：辛棄疾（宋）

高閣臨江渚。訪層城、空餘舊跡，黯然懷古。畫棟珠簾當日事，不見朝雲暮雨。但遺意、西山南浦。天宇修眉浮新綠，映悠悠、潭影長如故。空有恨，奈何許。王郎健筆誇翹楚。到如今、落霞孤鶩，競傳佳句。物換星移知幾度，夢想珠歌翠舞。為徙倚、闌干凝佇。目斷平蕪蒼波晚，快江風、一瞬澄襟暑。誰共飲，有詩侶。
水龍吟
作者：辛棄疾（宋）

老來曾識淵明，夢中一見參差是。覺來幽恨，停觴不御，欲歌還止。白髮西風，折腰五斗，不應堪此。問北窗高臥，東籬自醉，應別有、歸來意。須信此翁未死。到如今、凜然生氣。吾儕心事，古今長在，高山流水。富貴他年，直饒未免，也應無味。甚東山何事，當時也道，為蒼生起。
水龍吟
作者：辛棄疾（宋）

被公驚倒瓢泉，倒流三峽詞源瀉。長安紙貴，流傳一字，千金爭舍。割肉懷歸，先生自笑，又何廉也。但銜杯莫問，人間豈有，如孺子、長貧者。誰識稼軒心事，似風乎、舞雩之下。回頭落日，蒼茫萬里，塵埃野馬。更想隆中，臥龍千尺，高吟才罷。倩何人與問，雷鳴瓦釜，甚黃鍾啞。
水調歌頭
作者：辛棄疾（宋）

木末翠樓出，詩眼巧安排。天公一夜，削出四面玉崔嵬。疇昔此山安在，應為先生見挽，萬馬一時來。白鳥飛不盡，卻帶夕陽回。勸公飲，左手蟹，右手杯。人間萬事變滅，今古幾池臺。君看莊生達者，猶對山林皋壤，哀樂未忘懷。我老尚能賦，風月試追陪。
水調歌頭
作者：辛棄疾（宋）

萬事幾時足，日月自西東。無窮宇宙，人是一粟太倉中。一葛一裘經歲，一缽一瓶終日，老子舊家風。更著一杯酒，夢覺大槐宮。記當年，嚇腐鼠，嘆冥鴻。衣冠神武門外，驚倒幾兒童。休說須彌芥子，看取鵾鵬斥鷃，小大若為同。君欲論齊物，須訪一枝翁。
水調歌頭
作者：辛棄疾（宋）

喚起子陸子，經德問何如。萬鍾於我何有，不負古人書。聞道千章松桂，剩有四時柯葉，霜雪歲寒餘。此是瑱山境，還似象山無。耕也餒，學也祿，孔子徒。青衫畢竟升斗，此意正關渠。天地清寧高下，日月東西寒暑，何用著工夫。兩字君勿惜，借我榜吾廬。
水調歌頭
作者：辛棄疾（宋）

十里深窈窕，萬瓦碧參差。青山屋上，流水屋下綠橫溪。真得歸來笑語，方是閒中風月，剩費酒邊詩。點檢歌舞了，琴罷更圍棋。王家竹，陶家柳，謝家池。知君勳業未了，不是枕流時。莫向痴兒說夢，且作山人索價，頗怪鶴書遲。一事定嗔我，已辦《北山移》。
水調歌頭
作者：辛棄疾（宋）

高馬勿捶面，千里事難量。長魚變化雲雨，無使寸鱗傷。一壑一丘吾事，一斗一石皆醉，風月幾千場。須作蝟毛磔，筆作劍鋒長。我憐君，痴絕似，顧長康。綸巾羽扇顛倒，又似竹林狂。解道澄江如練，準備停雲堂上，千首買秋光。怨調為誰賦，一斛貯檳榔。
水調歌頭
作者：辛棄疾（宋）

我志在寥闊，疇昔夢登天。摩挲素月，人世俯仰已千年。有客驂麟並鳳，雲遇青山赤壁，相約上高寒。酌酒援北斗，我亦蝨其間。少歌曰，神甚放，形則眠。鴻鵠一再高舉，天地睹方圓。欲重歌兮夢覺，推枕惘然獨念，人事底虧全。有美人可語，秋水隔娟娟。
念奴嬌
作者：辛棄疾（宋）

看公風骨，似長松磊落，多生奇節。世上兒曹都蓄縮，凍芋旁堆秋瓞。結屋溪頭，境隨人勝，不是江山別。紫雲如陣，妙歌爭唱新闋。尊酒一笑相逢，與公臭味，菊茂蘭須悅。天上四時調玉燭，萬事宜詢黃髮。看取東歸，周家叔父，手把元龜說。祝公長似，十分今夜明月。
念奴嬌
作者：辛棄疾（宋）

龍山何處，記當年高會，重陽佳節。誰與老兵供一笑，落帽參軍華髮。莫倚忘懷，西風也會，點檢尊前客。淒涼今古，眼中三兩飛蝶。須信採菊東籬，高情千載，只有陶彭澤。愛說琴中如得趣，弦上何勞聲切。試把空杯，翁還肯道，何必杯中物。臨風一笑，請翁同醉今夕。
念奴嬌
作者：辛棄疾（宋）

君詩好處，似鄒魯儒家，還有奇節。下筆如神強壓韻，遺恨都無毫髮。灸手炎來，掉頭冷去，無限長安客。丁寧黃菊，未消勾引蜂蝶。天上絳闕清都，聽君歸去，我自癯山澤。人道君才剛百鍊，美玉都成泥切。我愛風流，醉中顛倒，丘壑胸中物。一杯相屬，莫孤風月今夕。
新荷葉
作者：辛棄疾（宋）

曲水流觴，賞心樂事良辰。今幾千年，風流禊事如新。明眸皓齒，看江頭、有女如雲。折花歸去，綺羅陌上芳塵。絲竹紛紛。楊花飛鳥銜巾。爭似群賢，茂林修竹蘭亭。一觴一詠，亦足以暢敘幽情。清歡未了，不如留住青春。
新荷葉
作者：辛棄疾（宋）

種豆南山，零落一頃為萁。歲晚淵明，也吟草盛苗稀。風流剗地，向尊前、採菊題詩。悠然忽見，此山正繞東籬。千載襟期。高情想像當時。小閣橫空，朝來翠撲人衣。是中真趣，問騁懷、遊目誰知。無心出岫，白雲一片孤飛。
婆羅門引
作者：辛棄疾（宋）

龍泉佳處，種花滿縣卻東歸。腰間玉若金累。須信功名富貴，長與少年期。悵高山流水，古調今悲。臥龍暫而。算天上、有人知。最好五十學易，三百篇詩。男兒事業，看一日、須有致君時。端的了、休更尋思。
行香子
作者：辛棄疾（宋）

少日嘗聞。富不如貧。貴不如、賤者長存。由來至樂，總屬閒人。且飲瓢泉，弄秋水，看停雲。歲晚情親。老語彌真。記前時、勸我殷勤。都休殢酒，也莫論文。把相牛經，種魚法，教兒孫。
江神子・江城子
作者：辛棄疾（宋）

簟鋪湘竹帳垂紗。醉眠些。夢天涯。一枕驚回，水底沸鳴蛙。借問喧天成鼓吹，良自苦，為官哪。心空喧靜不爭多。病維摩。意云何。掃地燒香，且看散天花。斜日綠陰枝上噪，還又問，是蟬麼。
江神子・江城子
作者：辛棄疾（宋）

兩輪屋角走如梭。太忙些。怎禁他。擬倩何人，天上勸羲娥。何似從容來小住，傾美酒，聽高歌。人生今古不須磨。積教多。似塵沙。未必堅牢，劃地事堪嗟。漫道長生學不得，學得後，待如何。
沁園春
作者：辛棄疾（宋）

疊嶂西馳，萬馬迴旋，眾山欲東。正驚湍直下，跳珠倒濺，小橋橫截，缺月初弓。老合投閒，天教多事，檢校長身十萬松。吾廬小，在龍蛇影外，風雨聲中。爭先見面重重。看爽氣朝來三數峰。似謝家子弟，衣冠磊落，相如庭戶，車騎雍容。我覺其間，雄深雅健，如對文章太史公。新堤路，問偃湖何日，煙水濛濛。
沁園春
作者：辛棄疾（宋）

甲子相高，亥首曾疑，絳縣老人。看長身玉立，鶴般風度，方頤須磔，虎樣精神。文爛卿雲，詩凌鮑謝，筆勢駸駸更右軍。渾餘事，羨仙都夢覺，金闕名存。門前父老忻忻。煥奎閣新褒沼語溫。記他年帷幄，須依日月，只今劍履，快上星辰。人道陰功，天教多壽，看到貂蟬七葉孫。君家裡，是幾枝丹桂，幾樹靈椿。
喜遷鶯
作者：辛棄疾（宋）

暑風涼月。愛亭亭無數，綠衣持節。掩冉如羞，參差似妒，擁出芙渠花發。步襯潘娘堪恨，貌比六郎誰潔。添白鷺，晚晴時，公子佳人並列。休說。搴木末。當日靈均，恨與君王別。心阻媒勞，交疏怨極，恩不甚兮輕絕。千古離騷文字，芳至今猶未歇。都休問，但千杯快飲，露荷翻葉。
永遇樂
作者：辛棄疾（宋）

怪底寒梅，一枝雪裡，直恁愁絕。問訊無言，依稀似妒，天上飛英白。江山一夜，瓊瑤萬頃，此段如何妒得。細看來，風流添得，自家越樣標格。曉來樓上，對花臨鏡，學作半妝宮額。著意爭妍，那知卻有，人妒花顏色。無情休問，許多般事，且自訪梅踏雪。待行過溪橋，夜半更邀素月。
永遇樂
作者：辛棄疾（宋）

烈日秋霜，忠肝義膽，千載家譜。得姓何年，細參辛字，一笑君聽取。艱辛做就，悲辛滋味，總是辛酸辛苦。更十分，向人辛辣，椒桂搗殘堪吐。世間應有，芳甘濃美，不到吾家門戶。比著兒曹，累累卻有，金印光垂組。付君此事，從今直上，休憶對床風雨。但贏得，靴紋縐面，記餘戲語。
歸朝歡
作者：辛棄疾（宋）

萬里康成西走蜀。藥市船歸書滿屋。有時光彩射星躔，何人漢簡讎天祿。好之寧有足。請看良賈藏金玉。記斯文，千年未喪，四壁聞絲竹。試問辛勤攜一束。何似牙籤三萬軸。古來不作借人痴，有朋只就雲窗讀。憶君清夢熟。覺來笑我便便腹。倚危樓，人間何處，掃地《八風曲》。
瑞鶴仙
作者：辛棄疾（宋）

片帆何太急。望一點須臾，去天咫尺。舟人好看客。似三峽風濤，嵯峨劍戟。溪南溪北。正遐想、幽人泉石。看漁憔、指點危樓，卻羨舞筵歌席。嘆息。山林鍾鼎，意倦情遷，本無欣戚。轉頭陳跡。飛鳥外，晚煙碧。問誰憐舊日，南樓老子，最愛月明吹笛。到而今、撲面黃塵，欲歸未得。
玉蝴蝶
作者：辛棄疾（宋）

貴賤偶然，渾似隨風簾幌，籬落飛花。空使兒曹，馬上羞面頻遮。向空江、誰捐玉珮，寄離恨、應折疏麻。暮雲多。佳人何處，數盡歸鴉。儂家。生涯蠟屐，功名破甑，交友摶沙。往日曾論，淵明似勝臥龍些。記從來、人生行樂，休更問、日飲亡何。快堪呵。裁詩未穩，得酒良佳。
滿江紅
作者：辛棄疾（宋）

我對君侯，長怪見、兩眉陰德。更長夢、玉皇金闕，姓名仙籍。舊歲炊煙渾欲斷，被公扶起千人活。算胸中、除卻五車書，都無物。溪左右，山南北。花遠近，雲朝夕。看風流杖屨，蒼髯如戟。種柳已成陶令宅，散花更滿維摩室。勸人間、且住五千年，如金石。
雨中花慢
作者：辛棄疾（宋）

馬上三年，醉帽吟鞭，錦囊詩卷長留。悵溪山舊管，風月新收。明便關河杳杳，去應日月悠悠。笑千篇索價，未抵蒲萄，五斗涼州。停雲老子，有酒盈尊，琴書端可消憂。渾未辦、傾身一飽，淅米矛頭。心似傷弓塞雁，身如喘月吳牛。晚天涼也，月明誰伴，吹笛南樓。
洞仙歌
作者：辛棄疾（宋）

婆娑欲舞，怪青山歡喜。分得清溪半篙水。記平沙鷗鷺，落日漁樵，湘江上，風景依然如此。東籬多種菊，待學淵明，酒興詩情不相似。十里漲春波，一棹歸來，只做個、五湖范蠡。是則是、一般弄扁舟，爭知道，他家有個西子。
洞仙歌
作者：辛棄疾（宋）

舊交貧賤，太半成新貴。冠蓋門前幾行李。看匆匆西笑，爭出山來，憑誰問，小草何如遠志。悠悠今古事。得喪乘除，暮四朝三又何異。任掀天勳業，冠古文章，有幾個、笙歌晚歲。況滿屋貂蟬未為榮，記裂土分茅，是公家世。
洞仙歌
作者：辛棄疾（宋）

松關桂嶺，望青蔥無路。費盡銀鉤榜佳處。悵空山歲晚，窈窕誰來，須著我，醉臥石樓風雨。仙人瓊海上，握手當年，笑許君攜半山去。劖疊嶂，卷飛泉，洞府淒涼，又卻怪、先生多取。怕夜半、羅浮有時還，好長把雲煙，再三遮住。
鷓鴣天
作者：辛棄疾（宋）

欲上高樓去避愁。愁還隨我上高樓。經行幾處江山改，多少親朋盡白頭。歸休去，去歸休。不成人總要封侯。浮雲出處元無定，得似浮雲也自由。
鷓鴣天
作者：辛棄疾（宋）

一片歸心擬亂雲。春來諳盡惡黃昏。不堪向晚簷前雨，又待今宵滴夢魂。爐燼冷，鼎香氛。酒寒誰遣為重溫。何人柳外橫雙笛，客耳那堪不忍聞。
卜算子
作者：辛棄疾（宋）

修竹翠羅寒，遲日江山暮。幽逕無人獨自芳，此恨知無數。只共梅花語。懶逐遊絲去。著意尋春不肯香，香在無尋處。
卜算子
作者：辛棄疾（宋）

欲行且起行，欲坐重來坐。坐坐行行有倦時，更枕閒書臥。病是近來身，懶是從前我。靜掃瓢泉竹樹陰，且憑隨緣過。
卜算子
作者：辛棄疾（宋）

紅粉靚梳妝，翠蓋低風雨。占斷人間六月涼，期月鴛鴦浦。根底藕絲長，花裡蓮心苦。只為風流有許愁，更襯佳人步。
點絳唇
作者：辛棄疾（宋）

身後功名，古來不換生前醉。青鞋自喜。不踏長安市。竹外僧歸，路指霜鍾寺。孤鴻起。丹青手裡。剪破松江水。
謁金門
作者：辛棄疾（宋）

遮素月。雲外金蛇明滅。翻樹啼鴉聲未徹。雨聲驚落葉。寶蠟成行嫌熱。玉腕藕花誰雪。流水高山絃斷絕。怒蛙聲自咽。
謁金門
作者：辛棄疾（宋）

山吐月。畫燭從教風滅。一曲瑤琴才聽徹。金蕉三兩葉。驟雨微涼還熱。似欠舞瓊歌雪。近日醉鄉音問絕。有時清淚咽。
東坡引
作者：辛棄疾（宋）

玉纖彈舊怨。還敲繡屏面。清歌目送西風雁。雁行吹字斷。雁行吹字斷。夜深拜月，瑣窗西畔。但桂影、空階滿。翠幃自掩無人見。羅衣寬一半。羅衣寬一半。
醉花陰
作者：辛棄疾（宋）

黃花謾說年年好。也趁秋光老。綠鬢不驚秋，若鬥尊前，人好花堪笑。蟠桃結子知多少。家住三山島。何日跨歸鸞，滄海飛塵，人世因緣了。
清平樂
作者：辛棄疾（宋）

清詞索笑。莫厭銀盃小。應是天孫新與巧。剪恨裁愁句好。有人夢斷關河。小窗日飲亡何。想見重簾不卷，淚痕滴盡湘娥。
清平樂
作者：辛棄疾（宋）

靈皇醮罷。福祿都來也。試引鵷雛花樹下。斷了驚驚怕怕。從今日日聰明。更宜潭妹嵩兄。看取辛家鐵柱，無災無難公卿。
清平樂
作者：辛棄疾（宋）

月明秋曉。翠蓋團團好。碎剪黃金教恁小。都著葉兒遮了。折來休似年時。小窗能有高低。無頓許多香處，只消三兩枝兒。
醉翁操
作者：辛棄疾（宋）

長松。之風。如公。肯餘從。山中。人心與吾兮誰問。湛湛千里之江。上有楓。噫，送子東。望君之門兮九重。女無悅己，誰適為容。不龜手藥，或一朝兮取封。昔與遊兮皆童。我獨窮兮今翁。一魚兮一龍。勞心兮忡忡。噫，命與時逢。子取之食兮萬鍾。
西江月
作者：辛棄疾（宋）

秀骨青松不老，新詞玉佩相磨。靈槎準擬泛銀河。剩摘天星幾個。奠枕樓東風月，駐春亭上笙歌。留君一醉意如何。金印明年斗大。
醜奴兒・採桑子
作者：辛棄疾（宋）

鵝湖山下長亭路，明月臨關。明月臨關。幾陣西風落葉乾。新詞誰解裁冰雪，筆墨生寒。筆墨生寒。會說離愁千萬般。
破陣子
作者：辛棄疾（宋）

擲地劉郎玉斗，掛帆西子扁舟。千古風流今在此，萬里功名莫放休。君王三百州。燕雀豈知鴻鵠，貂蟬元出兜鍪。卻笑瀘溪如斗大，肯把牛刀試手不。壽君雙玉甌。
破陣子
作者：辛棄疾（宋）

醉裡挑燈看劍，夢迴吹角連營。八百里分麾下炙，五十弦翻塞外聲。沙場秋點兵。馬作的盧飛快，弓如霹靂弦驚。了卻君王天下事，贏得生前身後名。可憐白髮生。
千年調
作者：辛棄疾（宋）

左手把青霓，右手挾明月。吾使豐隆前導，叫開閶闔。周遊上下，徑入寥天一。覽縣圃，萬斛泉，千丈石。鈞天廣樂，燕我瑤之席。帝飲予觴甚樂，賜汝蒼璧。嶙峋突兀，正在一丘壑。餘馬懷，僕伕悲，下恍惚。
祝英臺近
作者：辛棄疾（宋）

水縱橫，山遠近。拄杖佔千頃。老眼羞將，水底看山影。試教水動山搖，吾生堪笑，似此個、青山無定。一瓢飲。人問翁愛飛泉，來尋箇中靜。繞屋生喧，怎做靜中境。我眠君且歸休，維摩方丈，待天女、散花時問。
祝英臺近
作者：辛棄疾（宋）

綠楊堤，青草渡。花片水流去。百舌聲中，喚起海棠睡。斷腸幾點愁紅，蹄痕猶在，多應怨、夜來風雨。別情苦。馬蹄踏遍長亭，歸期又成誤。簾卷青樓，回首在何處。畫梁燕子雙雙，能言能語，不解說、相思一句。
江神子・江城子
作者：辛棄疾（宋）

看君人物漢西都。過吾廬。笑談初。便說公卿，元自要通儒。一自梅花開了後，長怕說，賦歸歟。而今別恨滿江湖。怎消除。算何如。杖屨當時，聞早放教疏。今代故交新貴後，渾不寄，數行書。
清平樂
作者：辛棄疾（宋）

雲煙草樹。山北山南雨。溪上行人相背去。惟有啼鴉一處。門前萬斛春寒。梅花可㬠摧殘。使我長忘酒易，要君不作詩難。
臨江仙
作者：辛棄疾（宋）

莫笑吾家蒼壁小，稜層勢欲摩空。相知惟有主人翁。有心雄泰華，無意巧玲瓏。天作高山誰得料，解嘲試倩揚雄。君看當日仲尼窮。從人賢子貢，自欲學周公。
臨江仙
作者：辛棄疾（宋）

記取年年為壽客，只今明月相隨。莫教弦管便生衣。引壺觴自酌，須富貴何時。入手清風詞更好，細書白繭烏絲。海山問我幾時歸。棗瓜如可啖，直欲覓安期。
臨江仙
作者：辛棄疾（宋）

憶醉三山芳樹下，幾層風韻忘懷。黃金顏色五花開。味如廬橘熟。貴似荔枝來。聞道商山餘四老，橘中自釀秋醅。試呼名品細推排。重重香腑臟，偏殢聖賢杯。
臨江仙
作者：辛棄疾（宋）

夜語南堂新瓦響，三更急雨珊珊。交情莫作細沙團。死生貧富際，試向此中看。記取他年《耆舊傳》，與君名字牽連。清風一枕晚涼天。覺來還自笑，此夢倩誰園。
南鄉子
作者：辛棄疾（宋）

日日老萊衣。更解風流蠟鳳嬉。膝上放教文度去，須知。要使人看玉樹枝。剩記乃翁詩。綠水紅蓮覓舊題。歸騎春衫花滿路，相期。來歲流觴曲水時。
玉樓春
作者：辛棄疾（宋）

有無一理誰差別。樂令區區渾未達。事言無處未嘗無，試把所無憑理說。伯夷飢採西山蕨。何異搗齏餐杵鐵。仲尼去衛又之陳，此是乘車入鼠穴。
玉樓春
作者：辛棄疾（宋）

客來底事逢迎晚。竹裡鳴禽尋未見。日高猶苦聖賢中，門外誰酣蠻觸戰。多方為渴尋泉遍。何日成陰松種滿。不辭長向水雲來，只怕頻煩魚鳥倦。
玉樓春
作者：辛棄疾（宋）

何人半夜推山去。四面浮雲猜是汝。常時相對兩三峰，走遍溪頭無覓處。西風瞥起雲橫渡。忽見東南天一柱。老僧拍手笑相誇，且喜青山依舊住。
玉樓春
作者：辛棄疾（宋）

青山不會乘雲去。怕有愚公驚著汝。人間踏地出租錢，借使移將無著處。三星昨夜光移度。妙語來題橋上柱。黃花不插滿頭歸，定倩白雲遮且住。
玉樓春
作者：辛棄疾（宋）

少年才把笙歌𧣴夏日非長秋夜短。因他老病不相饒，把好心情都做懶。故人別後書來勸。乍可停杯強吃飯。云何相遇酒邊時，卻道達人須飲滿。
玉樓春
作者：辛棄疾（宋）

君如九醞臺黏𧣴我似茅柴風味短。幾時秋水美人來，長恐扁舟乘興懶。高懷自飲無人勸。馬有青芻奴白飯。向來珠履玉簪人，頗覺斗量車載滿。
玉樓春
作者：辛棄疾（宋）

狂歌擊碎村醪𧣴欲舞還憐衫袖短。身如溪上釣磯閒，心似道旁官堠懶。山中有酒提壺勸。好語多君堪鮓飯。至今有句落人間，渭水西風黃葉滿。
鷓鴣天
作者：辛棄疾（宋）

趁得東風汗漫遊。見他歌后怎生愁。事如芳草春長在，人似浮雲影不留。眉黛斂，眼波流。十年薄倖謾揚州。明朝短棹輕衫夢，只在溪南罨畫樓。
鷓鴣天
作者：辛棄疾（宋）

嘆息頻年廩未高。新詞空賀此丘遭。遙知醉帽時時落，見說吟鞭步步搖。乾玉唾，禿錐毛。只今明月費招邀。最憐烏鵲南飛句，不解風流見二喬。
鷓鴣天
作者：辛棄疾（宋）

戲馬臺前秋雁飛。管絃歌舞更旌旗。要知黃菊清高處，不入當年二謝詩。傾白酒，繞東籬。只於陶令有心期。明朝重九渾瀟灑，莫使尊前欠一枝。
鷓鴣天
作者：辛棄疾（宋）

水荇參差動綠波。一池蛇影噤群蛙。因風野鶴飢猶舞，積雨山梔病不花。名利處，戰爭多。門前蠻觸日干戈。不知更有槐安國，夢覺南柯日未斜。
鷓鴣天
作者：辛棄疾（宋）

出處從來自不齊。後車方載太公歸。誰知孤竹夷齊子，正向空山賦采薇。黃菊嫩，晚香枝。一般同是採花時。蜂兒辛苦多官府，蝴蝶花間自在飛。
鷓鴣天
作者：辛棄疾（宋）

秋水長廊水石間。有誰來共聽潺湲。羨君人物東西晉，分我詩名大小山。窮自樂，懶方閒。人間路窄酒杯寬。看君不了痴兒事，又似風流靖長官。
鷓鴣天
作者：辛棄疾（宋）

壯歲旌旗擁萬夫。錦襜突騎渡江初。燕兵夜娖銀胡䩮，漢箭朝飛金僕姑。追往事，嘆今吾。春風不染白髭鬚。都將萬字平戎策，換得東家種樹書。
鷓鴣天
作者：辛棄疾（宋）

上巳風光好放懷。憶君猶未看花回。茂林映帶誰家竹，曲水流傳第幾杯。摛錦繡，寫玫瑰。長年富貴屬多才。要知此日生男好，曾有周公祓禊來。
鷓鴣天
作者：辛棄疾（宋）

去歲君家把酒杯。雪中曾見牡丹開。而今紈扇薰風裡，又見疏枝月下梅。歡幾許，醉方回。明朝歸路有人摧。低聲待向他家道，帶得歌聲滿耳來。
鵲橋仙
作者：辛棄疾（宋）

溪邊白鷺。來吾告汝。溪裡魚兒堪數。主人憐汝汝憐魚，要物我、欣然一處。白沙遠浦。青泥別渚。剩有蝦跳鰍舞。任君飛去飽時來，看頭上、風吹一縷。
西江月
作者：辛棄疾（宋）

畫棟新垂簾幕，華燈未放笙歌。一杯瀲灩泛金波。先向太夫人賀。富貴吾應自有，功名不用渠多。只將綠鬢抵羲娥。金印須教斗大。
西江月
作者：辛棄疾（宋）

風月亭危致爽，管絃聲脆休催。主人只是舊時懷。錦瑟旁邊須醉。玉殿何須儂去，沙堤只要公來。看看紅藥又翻階。趁取西湖春會。
西江月
作者：辛棄疾（宋）

貪數明朝重九。不知過了中秋。人生有得許多愁。惟有黃花如舊。永珍亭中殢酒。九江閣上扶頭。城鴉喚我醉歸休。細雨斜風時候。
西江月
作者：辛棄疾（宋）

醉裡且貪歡笑，要愁那得工夫。近來始覺古人書。信著全無是處。昨夜松邊醉倒，問松我醉何如。只疑鬆動要來扶。以手推松曰去。
瑞鷓鴣
作者：辛棄疾（宋）

江頭日日打頭風。憔悴歸來邴曼容。鄭賈正應求死鼠，葉公豈是好真龍。孰居無事陪犀首，未辦求封遇萬松。卻笑千年曹孟德，夢中相對也龍鍾。
瑞鷓鴣
作者：辛棄疾（宋）

期思溪上日千回。樟木橋邊酒數杯。人影不隨流水去，醉顏重帶少年來。疏蟬響澀林逾靜，冷蝶飛輕菊半開。不是長卿終慢世，只緣多病又非才。
玉樓春
作者：辛棄疾（宋）

無心雲自來還去。元共青山相爾汝。霎時迎雨障崔嵬，雨過卻尋歸路處。侵天翠竹何曾度。遙見屹然星砥柱。今朝不管亂雲深，來伴仙翁山下住。
玉樓春
作者：辛棄疾（宋）

瘦筇倦作登高去。卻怕黃花相爾汝。嶺頭拭目望龍安，更在雲煙遮斷處。思量落帽人風度。休說當年功紀柱。謝公直是愛東山，畢竟東山留不住。
玉樓春
作者：辛棄疾（宋）

風前欲勸春光住。春在城南芳草路。未隨流落水邊花，且作飄零泥上絮。鏡中已覺星星誤。人不負春春自負。夢迴人遠許多愁，只在梨花風雨處。
玉樓春
作者：辛棄疾（宋）

悠悠莫向文山去。要把襟裾牛馬汝。遙知書帶草邊行，正在雀羅門裡住。平生插架昌黎句。不似拾柴東野苦。侵天且擬鳳凰巢，掃地從他鸖鵒舞。
玉樓春
作者：辛棄疾（宋）

琵琶亭畔多芳草。時對香爐峰一笑。偶然重傍玉溪東，不是白頭誰覺老。普陀大士神通妙。影入石頭光了了。看來持獻可無言，長似慈悲顏色好。
玉樓春
作者：辛棄疾（宋）

江頭一帶斜陽樹。總是六朝人住處。悠悠興廢不關心，惟有沙洲雙白鷺。仙人磯下多風雨。好卸征帆留不住。直須抖擻盡塵埃，卻趁新涼秋水去。
鵲橋仙
作者：辛棄疾（宋）

少年風月，少年歌舞，老去方知堪羨。嘆折腰、五斗賦歸來，問走了、羊腸幾遍。高車駟馬，金章紫綬，傳語渠儂穩便。問東湖、帶得幾多春，且看凌雲筆健。
西江月
作者：辛棄疾（宋）

且對東君痛飲，莫教華髮空催。瓊瑰千字已盈懷。消得津頭一醉。休唱《陽關》別去，只今凰詔歸來。五雲兩兩望三臺。已覺精神聚會。
西江月
作者：辛棄疾（宋）

剩欲讀書已懶，只因多病長閒。聽風聽雨小窗眠。過了春光太半。往事如尋去鳥，清愁難解連環。流鶯不肯入西園。喚起畫梁飛燕。
西江月
作者：辛棄疾（宋）

金粟如來出世，蕊宮仙子乘風。清香一袖意無窮。洗盡塵緣千種。長為西風作主，更居明月光中。十分秋意與玲瓏。拼卻今宵無夢。
西江月
作者：辛棄疾（宋）

八萬四千偈後，更誰妙語披襟。紉蘭結佩有同心。喚取詩翁來飲。鏤玉栽冰著句，高山流水知音。胸中不受一塵侵。卻怕靈均獨醒。
西江月
作者：辛棄疾（宋）

粉面都成醉夢，霜髯能幾春秋。來時誦我《伴牢愁》。一見尊前似舊。詩在陰何側畔，字居羅趙前頭。錦囊來往幾時休。已遣蛾眉等候。
朝中措
作者：辛棄疾（宋）

年年黃菊灩秋風。更有拒霜紅。黃似舊時宮額，紅如此日芳容。青青未老，尊前要看，兒輩平戎。試釀西江為壽，西江綠水無窮。
清平樂
作者：辛棄疾（宋）

溪回沙淺。紅杏都開遍。鸂鶒不知春水暖。猶傍垂楊春岸。片帆千里輕船。行人想見敧眠。誰似先生高舉，一行白鷺青天。
好事近
作者：辛棄疾（宋）

明月到今宵，長是不如人約。想見廣寒宮殿，正雲梳風掠。夜深休更喚笙歌，簷頭雨聲惡。不是小山詞就，這一場寥索。
好事近
作者：辛棄疾（宋）

雲氣上林梢，畢竟非空非色。風景不隨人去，到而今留得。老無情味到篇章，詩債怕人索。卻笑近來林下，有許多詞客。
菩薩蠻
作者：辛棄疾（宋）

江搖病眼昏如霧。送愁直到津頭路。歸念樂天詩。人生足別離。雲屏深夜語。夢到君知否。玉箸莫偷垂。斷腸天不知。
菩薩蠻
作者：辛棄疾（宋）

西風都是行人恨。馬頭漸喜歸期近。試上小紅樓。飛鴻字字愁。闌干閒倚處。一帶山無數。不似遠山橫。秋波相共明。
菩薩蠻
作者：辛棄疾（宋）

功名飽聽兒童說。看公兩眼明如月。萬里勒燕然。老人書一編。玉階方寸地。好趁風雲會。他日赤松遊。依然萬戶侯。
菩薩蠻
作者：辛棄疾（宋）

送君直上金鑾殿。情知不久須相見。一日甚三秋。愁來不自由。九重天一笑。定是留中了。白髮少經過。此時愁奈何。
菩薩蠻
作者：辛棄疾（宋）

人間歲月堂堂去。勸君快上青雲路。聖處一燈傳。工夫螢雪邊。麴生風味惡。辜負西窗約。沙岸片帆開。寄書無雁來。
菩薩蠻
作者：辛棄疾（宋）

紅牙籤上群仙格。翠羅蓋底傾城色。和雨淚闌干。沈香亭北看。東風休放去。怕有流鶯訴。試問賞花人。曉妝勻未勻。
菩薩蠻
作者：辛棄疾（宋）

君家玉雪花如屋。未應山下成三宿。啼鳥幾曾催。西風猶未來。山房連石徑。雲臥衣裳冷。倩得李延年。清歌送上天。
卜算子
作者：辛棄疾（宋）

萬里籋浮雲，一噴空凡馬。嘆息曹瞞《老驥》詩，伏櫪如公者。山鳥哢窺簷，野鼠飢翻瓦。老我痴頑合住山，此地菟裘也。
醜奴兒・採桑子
作者：辛棄疾（宋）

晚來雲淡秋光薄，落日晴天。落日晴天。堂上風斜畫燭煙。從渠去買人間恨，字字都圓。字字都圓。腸斷西風十四弦。
醜奴兒・採桑子
作者：辛棄疾（宋）

尋常中酒扶頭後，歌舞支援。歌舞支援。誰把新詞喚住伊。臨歧也有旁人笑，笑己爭知。笑己爭知。明月樓空燕子飛。
醜奴兒・採桑子
作者：辛棄疾（宋）

此生自斷天休問，獨倚危樓。獨倚危樓。不信人間別有愁。君來正是眠時節，君且歸休。君且歸休。說與西風一任秋。
醜奴兒・採桑子
作者：辛棄疾（宋）

近來愁似天來大，誰解相憐。誰解相憐。又把愁來做個天。都將今古無窮事，放在愁邊。放在愁邊。卻自移家向酒泉。
醜奴兒・採桑子
作者：辛棄疾（宋）

年年索盡梅花笑，疏影黃昏。疏影黃昏。香滿東風月一痕。清詩冷落無人寄，雪豔冰魂。雪豔冰魂。浮玉溪頭煙樹村。
浣溪沙
作者：辛棄疾（宋）

壽酒同斟喜有餘。朱顏卻對白髭鬚。兩人百歲恰乘除。婚嫁剩添兒女拜，平安頻拆外家書。年年堂上壽星圖。
浣溪沙
作者：辛棄疾（宋）

歌串如珠個個勻。被花勾引笑和顰。向來驚動畫梁塵。莫倚笙歌多樂事，相看紅紫又拋人。舊巢還有燕泥新。
浣溪沙
作者：辛棄疾（宋）

父老爭言雨水勻。眉頭不似去年顰。殷勤謝卻甑中塵。啼鳥有時能勸客，小桃無賴已撩人。梨花也作白頭新。
浣溪沙
作者：辛棄疾（宋）

這裡裁詩話別離。那邊應是望歸期。人言心急馬行遲。去雁無憑傳錦字，春泥抵死汙人衣。海棠過了有荼䕷。
浣溪沙
作者：辛棄疾（宋）

妙手都無斧鑿瘢。飽參佳處卻成顰。恰如春入浣花村。筆墨今宵光有豔，管絃從此悄無言。主人席次兩眉軒。
添字浣溪沙・山花子
作者：辛棄疾（宋）

句裡明珠字字排。多情應也被春催。怪得名花和淚送，雨中栽。赤腳未安芳斛穩，娥眉早把橘枝來。報道錦薰籠底下，麝臍開。
添字浣溪沙・山花子
作者：辛棄疾（宋）

記得瓢泉快活時。長年耽酒更吟詩。驀地捉將來斷送，老頭皮。繞屋人扶行不得，閒窗學得鷓鴣啼。卻有杜鵑能勸道，不如歸。
添字浣溪沙・山花子
作者：辛棄疾（宋）

日日閒看燕子飛。舊巢新壘畫簾低。玉曆今朝推戊己，住銜泥。先自春光留不住，那堪更著子規啼。一陣晚香吹不斷，落花溪。
添字浣溪沙・山花子
作者：辛棄疾（宋）

楊柳溫柔是故鄉。紛紛蜂蝶去年場。大率一春風雨事，最難量。滿把攜來紅粉面，堆盤更覺紫芝香。幸自麴生閒去了，又教忙。
減字木蘭花
作者：辛棄疾（宋）

僧窗夜雨。茶鼎燻爐宜小住。卻恨春風。勾引詩來惱殺翁。狂歌未可。且把一尊料理我。我到亡何。卻聽儂家陌上歌。
減字木蘭花
作者：辛棄疾（宋）

昨朝官告。一百五年村父老。更莫驚疑。剛道人生七十稀。使君喜見。恰限華堂開壽宴。問壽如何。百代兒孫擁太婆。
醉太平
作者：辛棄疾（宋）

態濃意遠。眉顰笑淺。薄羅衣窄絮風軟。鬢雲欺翠卷。南園花樹春光暖。紅香徑裡榆錢滿。欲上鞦韆又驚懶。且歸休怕晚。
太常引
作者：辛棄疾（宋）

仙機似欲織纖羅。彷彿度金梭。無奈玉纖何。卻彈作、清商恨多。珠簾影裡，如花半面，絕勝隔簾歌。世路苦風波。且痛飲、公無度河。
太常引
作者：辛棄疾（宋）

論公耆德舊宗英。吳季子、百餘齡。奉使老於行。更看舞、聽歌最精。須同衛武，九十入相，綠竹自青青。富貴出長生。記門外、清溪姓彭。
東坡引
作者：辛棄疾（宋）

君如樑上燕。妾如手中扇。團團青影雙雙伴。秋來腸欲斷。黃昏淚眼。秋來腸欲斷。青山隔岸。但咫尺、如天遠。病來只謝傍人勸。龍華三會願。龍華三會願。
東坡引
作者：辛棄疾（宋）

花梢紅未足。條破驚新綠。重簾下遍闌干曲。有人春睡熟。有人春睡熟。鳴禽破夢，雲偏目蹙。起來香腮褪紅玉。花時愛與愁相續。羅裙過半幅。羅裙過半幅。
戀繡衾
作者：辛棄疾（宋）

長夜偏冷添被兒。枕頭兒、移了又移。我自是笑別人底，卻元來、當局者迷。如今只恨因緣淺，也不曾、抵死恨伊。合手下、安排了，那筵席、須有散時。
杏花天
作者：辛棄疾（宋）

牡丹昨夜方開遍。畢竟是、今年春晚。荼䕷付與薰風管。燕子忙時鶯懶。多病起、日長人倦。不待得、酒闌歌散。副能得見茶甌面。卻早安排腸斷。
柳梢青
作者：辛棄疾（宋）

白鳥相迎，相憐相笑，滿面塵埃。華髮蒼顏，去時曾勸，聞早歸來。而今豈是高懷。為千里、蓴羹計哉。好把《移文》，從今日日，讀取千回。
武陵春
作者：辛棄疾（宋）

走去走來三百里，五日以為期。六日歸時已是疑。應是望多時。鞭個馬兒歸去也，心急馬行遲。不免相煩喜鵲兒。先報那人知。
謁金門
作者：辛棄疾（宋）

歸去未。風雨送春行李。一枕離愁頭澈尾。如何消遣是。遙想歸舟天際。綠鬢瓏璁慵理。好夢未成鶯喚起。粉香猶有殢。
酒泉子
作者：辛棄疾（宋）

流水無情，潮到空城頭盡白，離歌一曲怨殘陽。斷人腸。東風官柳舞雕牆。三十六宮花濺淚，春聲何處說興亡。燕雙雙。
霜天曉角
作者：辛棄疾（宋）

暮山層碧。掠岸西風急。一葉軟紅深處，應不是、利名客。玉人還佇立。綠窗生怨泣。萬里衡陽歸恨，先倩雁、寄訊息。
點絳唇
作者：辛棄疾（宋）

隱隱輕雷，雨聲不受春迴護。落梅如許。吹盡牆邊去。春水無情，礙斷溪南路。憑誰訴。寄聲傳語。沒個人知處。
生查子
作者：辛棄疾（宋）

梅子褪花時，直與黃梅接。煙雨幾曾開，一春江裡活。富貴使人忙，也有閒時節。莫作路旁花，長教人看殺。
生查子
作者：辛棄疾（宋）

悠悠萬世功，矻矻當年苦。魚自入深淵，人自居平土。紅日又西沉，白浪長東去。不是望金山，我自思量禹。
昭君怨
作者：辛棄疾（宋）

夜雨剪殘春韭。明日重斟別酒。君去問曹瞞。好公安。試看如今白髮。卻為中年離別。風雨正崔嵬。早歸來。
一落索
作者：辛棄疾（宋）

錦帳如雲處。高不知重數。夜深銀燭淚成行，算都把、心期付。莫待燕飛泥汙。問花花訴。不知花定有情無，似卻怕、新詞妒。
如夢令
作者：辛棄疾（宋）

燕子幾曾歸去。只在翠巖深處。重到畫梁間，誰與舊巢為主。深許。深許。聞道鳳凰來住。
生查子
作者：辛棄疾（宋）

一天霜月明，幾處砧聲起。客夢已難成，秋色無邊際。旦夕是重陽，菊有黃花蕊。只怕又登高，未飲心先醉。
滿江紅
作者：辛棄疾（宋）

老子當年，飽經慣、花期酒約。行樂處，輕裘緩帶，繡鞍金絡。明月樓臺簫鼓夜，梨花院落鞦韆索。共何人、對飲五三鍾，顏如玉。嗟往事，空蕭索。懷新恨，又飄泊。但年來何待，許多幽獨。海水連天凝望遠，山風吹雨征衫薄。向此際、羸馬獨駸駸，情懷惡。
菩薩蠻
作者：辛棄疾（宋）

與君欲赴西樓約。西樓風急征衫薄。且莫上蘭舟。怕人青淚流。臨風橫玉管。聲散江天滿。一夜旅中愁。蛩吟不忍休。
一翦梅
作者：辛棄疾（宋）

塵灑衣裾客路長。霜林已晚，秋蕊猶香。別離觸處是悲涼。夢裡青樓，不忍思量。天字沈沈落日黃。雲遮望眼，山割愁腸。滿懷珠玉淚浪浪。欲倩西風，吹到蘭房。
一翦梅
作者：辛棄疾（宋）

歌罷尊空月墜西。百花門外，煙翠霏微。降紗籠燭照于飛。歸去來兮。歸去來兮。酒入香腮分外宜。行行問道，還肯相隨。嬌羞無力應人遲。何幸如之。何幸如之。
念奴嬌
作者：辛棄疾（宋）

西真姊妹，料凡心忽起，共辭瑤闕。燕燕鶯鶯相併比，的當兩團兒雪。合韻歌喉，同茵舞袖，舉措□□別。江梅影裡，迥然雙蕊奇絕。還聽別院笙歌，倉皇走報，笑語渾重疊。拾翠洲邊攜手處，疑是桃根桃葉。並蒂芳蓮，雙頭紅藥，不意俱攀折。今宵鴛帳，有同對影明月。
念奴嬌
作者：辛棄疾（宋）

論心論相，便擇術滿眼，紛紛何物。踏碎鐵鞋三百緉，不在危峰絕壁。龍友相逢，窪樽緩舉，議論敲冰雪。何妨人道，聖時同見三傑。自是不日同舟，平戎破虜，豈由言輕發。任使窮通相鼓弄，恐是真□難滅。寄食王孫，喪家公子，誰握周公發。冰□皎皎，照人不下霜月。
念奴嬌
作者：辛棄疾（宋）

妙齡秀髮，湛靈臺一點，天然奇絕。萬壑千巖歸健筆，掃盡平山風月。雪裡疏梅，霜頭寒菊，迥與餘花別。識人青眼，慨然憐我疏拙。遐想後日娥眉，兩山橫黛，談笑風生頰。握手論文情極處，冰玉一時清潔。掃斷塵勞，招呼蕭散，滿酌金蕉葉。醉鄉深處，不知天地空闊。
江城子
作者：辛棄疾（宋）

留仙初試砑羅裙。小腰身。可憐人。江國幽香，曾向雪中聞。過盡東園桃與李，還見此，一枝春。庾郎襟度最清真。挹芳塵。便情親。南館花深，清夜駐行雲。拼卻日高呼不起，燈半滅，酒微醺。
惜奴嬌
作者：辛棄疾（宋）

風骨蕭然，稱獨立、群仙首。春江雪、一枝梅秀。小樣香檀，映朗玉、纖纖手。未久。轉新聲、泠泠山溜。曲裡傳情，更濃似、尊中酒。信傾蓋、相逢如舊。別後相思，記敏政堂前柳。知否。又拼了、一場消瘦。
眼兒媚
作者：辛棄疾（宋）

煙花叢裡不宜他。絕似好人家。淡妝嬌面，輕注朱唇，一朵梅花。相逢比著年時節，顧意又爭些。來朝去也，莫因別個，忘了人咱。
如夢令
作者：辛棄疾（宋）

韻勝仙風縹緲。的皪嬌波宜笑。串玉一聲歌，占斷多情風調。清妙。清妙。留住飛雲多少。
鷓鴣天
作者：辛棄疾（宋）

翦燭西窗夜未闌。酒豪詩興兩聯綿。香噴瑞獸金三尺，人插雲梳玉一彎。傾笑語，捷飛泉。觥籌到手莫留連。明朝再作東陽約，肯把鸞膠續斷絃。
踏莎行
作者：辛棄疾（宋）

萱草齊階，芭蕉弄葉。亂紅點點團香蝶。過牆一陣海棠風，隔簾幾處梨花雪。愁滿芳心，酒潮紅頰。年年此際傷離別。不妨橫管小樓中，夜闌吹斷千山月。
□□□
作者：辛棄疾（宋）

鶯未老。花謝東風掃。鞦韆人倦彩繩閒，又被清明過了。日長減破夜長眠，別聽笙簫吹曉。錦箋封與怨春詩，寄與歸雲縹緲。
謁金門
作者：辛棄疾（宋）

山共水。美滿一千餘裡。不避曉行並早起。此情都為你。不怕與人尤殢。只怕被人調戲。因甚無個阿鵲地。沒工夫說裡。
好事近
作者：辛棄疾（宋）

春動酒旗風，野店芳醪留客。繫馬水邊幽寺，有梨花如雪。山僧欲看醉魂醒，茗碗泛香白。微記碧苔歸路，嫋一鞭春色。
好事近
作者：辛棄疾（宋）

花月賞心天，抬舉多情詩客。取次錦袍須貰，愛春醅浮雪。黃鸝何處故飛來，點破野雪白。一點暗紅猶在，正不禁風色。
好事近
作者：辛棄疾（宋）

春意滿西湖，湖上柳黃時節。瀕水霧窗雲戶，貯楚宮人物。一年管領好花枝，東風共披拂。已約醉騎雙凰，玩三山風月。
水調歌頭
作者：辛棄疾（宋）

客子久不到，好景為君留。西樓著意吟賞，何必問更籌。喚起一天明月，照我滿懷冰雪，浩蕩百川流。鯨飲未吞海，劍氣已橫秋。野光浮。天宇迥，物華幽。中州遺恨，不知今夜幾人愁。誰念英雄老矣，不道功名蕞爾，決策尚悠悠。此事費分說，來日且扶頭。
水調歌頭
作者：辛棄疾（宋）

泰嶽倚空碧，汶□捲雲寒。萃茲山水奇秀，列宿下人寰。八世家傳素業，一舉手攀丹桂，依約笑談間。賓幕佐儲副，和氣滿長安。分虎符，來近甸，自金鑾。政平訟簡無事，酒社與詩壇。會看沙堤歸去，應使神京再復，款曲問家山。玉佩揖空闊，碧霧翳蒼鸞。
賀新郎
作者：辛棄疾（宋）

世路風波惡。喜清時、邊夫袖手，□將帷幄。正值春光二三月，兩兩燕穿簾幕。又怕個、江南花落。與客攜壺連夜飲，任蟾光、飛上闌干角。何時唱，從軍樂。歸歟已賦居巖壑。悟人世、正類春蠶，自相纏縛。眼畔昏鴉千萬點，□欠歸來野鶴。都不戀、黑頭黃閣。一詠一觴成底事，慶康寧、天賦何須藥。金盞大，為君酌。
漁家傲
作者：辛棄疾（宋）

風月小齋模畫舫。綠窗朱戶江湖樣。酒是短橈歌是槳。和情放。醉鄉穩到無風浪。自有拍浮千斛釀。從教日日蒲桃漲。門外獨醒人也訪。同俯仰。賞心卻在鴟夷上。
霜天曉角
作者：辛棄疾（宋）

雪堂遷客。不得文章力。賦寫曹劉興廢，千古事、泯陳跡。望中磯岸赤。直下江濤白。半夜一聲長嘯，悲天地、為予窄。
蘇武慢
作者：辛棄疾（宋）

帳暖金絲，杯乾雲液，戰退夜□飂𩘟。障泥繫馬，掃路迎賓，先借落花春色。歌竹傳觴，探梅得句，人在玉樓瓊室。喚吳姬學舞，風流輕轉，弄嬌無力。塵世換、老盡青山，鋪成明月，瑞物已深三尺。豐登意緒，婉娩光陰，都作暮寒堆積。回首驅羊舊節，入蔡奇兵，等閒陳跡。總無如現在，尊前一笑，坐中贏得。
綠頭鴨・多麗
作者：辛棄疾（宋）

嘆飄零。離多會少堪驚。又爭如、天人有信，不同浮世難憑。佔秋初、桂花散採，向夜久、銀漢無聲。鳳駕催雲，紅帷卷月，泠泠一水會雙星。素杼冷，臨風休織，深訴隔年誠。飛光淺，青童語款，丹鵲橋平。看人間、爭求新巧，紛紛女伴歡迎。避燈時、彩絲未整，拜月處、蛛網先成。誰念監州，蕭條官舍，燭搖秋扇坐中庭。笑此夕、金釵無據，遺恨滿蓬瀛。欹高枕，梧桐聽雨，如是天明。
烏夜啼
作者：辛棄疾（宋）

江頭三月清明。柳風輕。巴峽誰知還是、洛陽城。春寂寂。嬌滴滴。笑盈盈。一段烏絲闌上、記多情。
品令
作者：辛棄疾（宋）

迢迢徵路。又小舸、金陵去。西風黃葉，淡煙衰草，平沙將暮。回首高城，一步遠如一步。江邊朱戶。忍追憶、分攜處。今宵山館，怎生禁得，許多愁緒。辛苦羅巾，搵取幾行淚雨。
好事近
作者：辛棄疾（宋）

醫者索酬勞，那得許多錢物。只有一個整整，也盒盤盛得。下官歌舞轉悽惶，剩得幾枝笛。覷著這般火色，告媽媽將息。